Conducerea PNL Sector 5, împreună cu consilierii PNL din Consiliul General al Municipiului București au dezbătut intens cu locuitorii din cartierul Cotroceni problema spinoasă a noului traseu de troleibuz pe străzile Dr. Carol Davila (porțiunea dintre B-dul Eroilor și Arenele BNR) și Dr. Joseph Lister. Oamenii se plâng că Societatea de Transport nu a ținut cont de faptul că în zonă sunt multe imobile vechi și există restricții de circulație pentru vehiculele de mare tonaj pentru a preveni vibrațiile care se propagã în case.
Peste 600 de bucureșteni au semnat o petiție prin care cer STB se găsească o altă soluție pentru transportul în comun. O parte din ei au venit la întâlnirea cu PNL Sector 5, în sediul de Dr. Staicovici, nr 28. Consilierul PNL în CGMB, arh. Horia Alexandru Vișan este cel care a depus petiția locuitorilor din Cotroceni la STB, care deja a luat primele măsuri să modifice traseul anunțat: "Încă de la primele marcaje trase de STB oamenii s-au îndreptat către noi să ne ceară sprijinul pentru că s-au simțit ignorați de societatea de transport deși aveau argumentele de partea lor. Suntem alături de comunitatea locală și vrem să o sprijinim să ajungă la cea mai bună soluție pentru oameni", a spus Horia Alexandru Vișan.
Președintele Organizației PNL Sector 5, Dan Meran a adăugat: "Vom continua aceste consultări cu bucureștenii din cartiere. Sunt multe probleme unde e nevoie de o reacție foarte rapidă. Noi suntem aici, în mijlocul locuitorilor sectorului și vrem să îi asigurăm că pot găsi în noi oricând un sprijin pentru problemele cu care se confruntă".